TNITY ออกหุ้นกู้ 400 ลบ.ชูดอกเบี้ย 3.80% ขาย ”สถาบัน-รายใหญ่” 10-13 ส.ค.64
TNITY เตรียมออกหุ้นกู้ 400 ลบ. แบ่งเป็น 2 ชุด อายุ 1 ปี และ 2 ปี ชูดอกเบี้ยสูงสุด 3.80% ต่อปี เสนอขาย ”นักลงทุนสถาบัน-นักลงทุนรายใหญ่” ระหว่างวันที่ 10-13 สิงหาคม 2564
23 ก.ค. 2564

บริษัท ทรีนีตี้ วัฒนา จำกัด (มหาชน) หรือ TNITY เปิดเผยว่า ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 5/2564 มูลค่ารวมไม่เกิน 400 ล้านบาท โดยแบ่งเป็นดังนี้
หุ้นกู้ชุดที่ 1 จำนวน 200 ล้านบาท อายุ 1 ปี ครบกำหนดไถ่ถอนปี 2565 อัตราดอกเบี้ยคงที่ 3.20% ต่อปี ชำระดอกเบี้ยทุกๆ 3 เดือนตลอดอายุหุ้นกู้
หุ้นกู้ชุดที่ 2 จำนวน 200 ล้านบาท อายุ 2 ปี ครบกำหนดไถ่ถอนปี 2566 อัตราดอกเบี้ยคงที่ 3.80% ต่อปี ชำระดอกเบี้ยทุกๆ3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ให้แก่ผู้ลงทุนสถาบัน และ/หรือ ผู้ลงทุนรายใหญ่ ในระหว่างวันที่ 10-11, 13 สิงหาคม 2564 ผ่านบริษัท หลักทรัพย์ ทรีนีตี้ จำกัด ซึ่งเป็นผู้จัดการการจัดจำหน่ายหุ้นกู้ ซึ่งบริษัทไม่ได้จัดให้มีการจัดอันดับความน่าเชื่อถือ
อย่างไรก็ตาม บริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ไปใช้ชำระคืนหุ้นกู้และตั๋วเงินของบริษัท จำนวน 200 ล้านบาท และที่เหลือเป็นเงินทุนหมุนเวียนในกิจการ จำนวน 200 ล้านบาท